ACORDO 1 DE AGOSTO DE 2023, DA SECRETARÍA XERAL PARA O DEPORTE, POLO QUE SE SOMETE A INFORMACIÓN PÚBLICA O PROXECTO DE INTERESE AUTONÓMICO (PIA) FACTORÍA DO DEPORTE GALEGO–GALICIA SPORTS 360, MOS, PONTEVEDRA, PROMOVIDO POLO REAL CLUB CELTA DE VIGO.
XUNTA DE GALICIA — VICEPRESIDENCIA E CONSELLERÍA DE PRESIDENCIA — Administracións Públicas e Xustiza (Outros documentos, notificacións e informacións públicas, 04/08/2023)

O artigo 55 da Lei 1/2021, do 8 de xaneiro, de ordenación do territorio de Galicia (DOG núm.8, do 14 de xaneiro), regula o procedemento de aprobación dos instrumentos de ordenación do territorio que deban de someterse a avaliación ambiental estratéxica simplificada. Para os efectos previstos no artigo 55.5 da Lei 1/2021, do 8 de xaneiro, de ordenación do territorio de Galicia, sométense a información pública, durante o período dun (1) mes a contar a partir do día seguinte ao da publicación deste anuncio no Diario Oficial de Galicia, os documentos titulados: – Proxecto de interese autonómico denominado Factoría do Deporte Galego–Galicia Sports 360 elaborado pola sociedade Otima SL (Ordenación territorial, infraestruturas e medio ambiente, SL), con data 22 de xuño de 2023 e asinado polo arquitecto Luis Cesar Osabuohien Ajayi (colexiado nº 1.105 COAG). – Acordo de aprobación inicial do proxecto de interese autonómico denominado Factoría do Deporte Galego–Galicia Sports 360 no Concello de Mos (Pontevedra). Para que calquera persoa interesada poida consultalos e, no seu caso, formular no citado prazo as alegacións, suxestións ou observacións que estime oportunas, o documento estará á súa disposición, en horario de atención ao público, nas seguintes dependencias: – Secretaría Xeral para o Deporte, rúa Madrid, 2-4, 2º piso.15781 Santiago de Compostela. Ademais, poderán acceder a esta información na páxina web da Vicepresidencia Primeira e Consellería de Presidencia, Xustiza e Deportes (https://conselleriadepresidencia.xunta. gal/transparencia/procedementos-informacion-publica ). Santiago de Compostela, 1 de agosto de 2023 José Ramón Lete Lasa Secretario Xeral para o Deporte Peticionario: Real Club Celta de Vigo, SAD. CIF: A36609105. Dirección social: Rúa Príncipe, 44, 36202, Vigo (Pontevedra) Ámbito do proxecto: Concello de Mos Actividade: Conxunto integrado de instalacións deportivas. Descrición: O proxecto de interese autonómico (en diante, PIA) elabórase para a construción dun conxunto integrado de edificacións e instalacións ao servizo do deporte coa finalidade de dotalo da infraestrutura necesaria para diferentes necesidades. Contará con tres agrupacións de infraestruturas: a Cidade Deportiva Coraxe, o Centro Integral para a Capacitación da Industria do Deporte e, por último, a área de servizos-espazo Area. Deste xeito, tanto polo ámbito estritamente deportivo competitivo como pola súa vertente económica e de desenvolvemento, este proxecto que transcende o ámbito municipal, mantén a idea do deporte como unha actividade de interese público que coadxuva ao crecemento e á cohesión social, á igualdade de xénero, a mellorar o benestar dos cidadáns e ao desenvolvemento do conxunto da Comunidade Autónoma, fortalecendo o carácter transversal do feito e sistema deportivo galego.